Eva Kjer Hansen (V), 2008-04-03:
Jeg vil gerne takke ordførerne for de mange positive bemærkninger og opbakningen til lovforslaget.
Som mange har været inde på, er formålet jo at få styrket en koordineret innovationsindsats i fødevaresektoren.
Sagen er, at vi her taler om en sektor, som udgør en betragtelig andel af dansk økonomi, og som har et meget stort potentiale, og derfor gælder det om, at vi hele tiden ser på, hvordan vi allerbedst kan inspirere og motivere til en udvikling, sådan at vi sikrer, at vi stadig væk kan klare os virkelig godt på det her felt.
Og der går forslaget om ændringerne jo netop ud på at styrke denne indsats ved at forbedre innovationsordningen og få en bedre sammenhæng i indsatsen på området.
Der er flere ordførere, der har været inde på det her med, at små og mellemstore virksomheders muligheder bliver forbedret, og der er jeg også glad for opbakningen til, at dette sker, for her finder absolut også megen udvikling sted.
Fokus har naturligt nok været på det, at vi nu slår to udvalg sammen til ét udvalg, og så selve sammensætningen af udvalget.
Jeg skal sige, at når jeg foreslår, at vi kun skal have ét udvalg på området, er det, fordi jeg har lagt vægt på udviklingsperspektivet, og det, vi kan se, er, at der er mere og mere interaktion og afhængighed mellem de forskellige enkelte led i fødevarekæden, herunder mellem den primære sektor og forarbejdningssektoren.
Vi har jo tidligere sat arbejde i gang omkring temaprojekter og omkring integrerede projekter, og erfaringerne dér viser, at nu er tiden moden til at lade alle projekter blive bedømt af ét udvalg, der så sidder med en bred og samlet ekspertise vedrørende fødevaresektorens forhold.
Det er, som bl.a. fru Bente Dahl var inde på,
en forenkling, men det giver også en bedre mulighed for at koordinere indsatsen på området.
Så synes jeg jo også, at man skal være varsom med, at den forenkling så i virkeligheden ikke sættes over styr ved, at alle mulige skal være repræsenteret i udvalget, og når jeg har foreslået den sammensætning, jeg har, har det jo været ud fra overvejelser om: Hvem er de vigtigste aktører at få med?
Hvordan sikrer vi en sammensætning, hvor vi bl.a. også får de regionale vækstfora med - som jeg synes er vigtige at få med ind - uden samtidig at åbne for, at det bliver et meget, meget stort udvalg, som dermed måske kan have vanskeligheder i forhold til selve arbejdet?
Det er jo også begrundelsen i forhold til de synspunkter, der har været omkring Arbejderbevægelsens Erhvervsråd - som hr. Ole Vagn Christensen var inde på - som på nuværende tidspunkt har to pladser, og hvor jeg foreslår én.
Det har at gøre med at finde en balance i forhold til at få et velfungerende udvalg og alligevel få alle centrale aktører med i udvalget.
Flere ordførere var inde på, hvad det så er, man kan beskæftige sig med under innovationsloven, og flere nævnte, at man lægger vægt på, at også økologi spiller en rolle.
Der kan jeg sige, at det gør den.
Det er nævnt i bemærkningerne til lovforslaget, hvilke indsatsområder der især skal prioriteres under innovationsloven, og der er sådan noget som økologi, dyrevelfærd, fødevaredokumentation, fødevaresikkerhed osv. selvfølgelig med som prioriterede områder, hvilket jeg også synes de skal være.
Men tak for bemærkningerne, og i forhold til sammensætningen må vi jo så diskutere det videre under udvalgsbehandlingen.